钦定古今图书集成/历象汇编/乾象典/第089卷 > 《苦雪》四首 高适
## 钦定古今图书集成/历象汇编/乾象典/第089卷 > 《苦雪》四首 高适

二月犹北风，天阴雪冥冥。寥落一室中，怅然惭百龄。
苦愁正如此，门柳复青青。

二

《惠连发清兴》，袁安念高卧。余故非斯人，为性兼懒惰。
赖兹尊中酒，终日聊自过。

三

濛濛洒平陆，淅沥至幽居。且喜润群物，焉能悲斗储。
故交久不见，鸟雀投吾庐。

四

孰云久闲旷，本自伤知寡。穷巷独无成，春条只盈把。
安能羡鹏举，且欲歌《牛下》。乃知古时人，亦有如我者。